I dag var der uddannelsesmesse på Aalborg Universitetshospital. Her kunne de unge mærke en moderkage og skære i en flæskesteg.

I dag var der masser af inspiration at hente for unge, der ikke helt ved, hvilken uddannelse de kunne tænke sig. På Aalborg Universitetshospital var der et utal af stande, hvor unge fra mange forskellige uddannelsesinstitutioner kunne kigge nærmere på de mange funktioner, der findes på et hospital. I en af standene lå der en kæmpestor flæskesteg, som de unge fik lov at skære i. Her handlede det nemlig om jobbet som operationssygeplejerske, og grisehuden minder meget om et menneskes hud. - Det minder meget om menneskets anatomi og fysiologi, og derfor øver især læger sig også på grise, siger Marianne Ovesen, som er operationssygeplejerske. Hun brugte dagen på at vejlede de unge, som kom forbi boden for at prøve kræfter med flæskestegen. - Det mærkes meget sjovt. Det er lidt hårdt at skære i, men når man så skærer igennem, er det meget blødt, siger Theis Ettrup fra Hals, som går på HTX. Han var dog ikke fristet af en fremtidig karriere på operationsstuen. - Nej, det der med kød og blod er ikke lige mig. Men det er sjovt at prøve, siger han. Uddannelsesdagen på sygeshuset er en del af uddannelsesugen i Aalborg, som fortsætter de kommende dage forskellige steder i byen.